Številka: 0103-432/2014/2

Datum: 25.7.2014

Zadeva: Odgovori na vprašanje v zvezi z izračunom višine preveč izplačanih plač - 3. a

člen ZSPJS-S

Spoštovani,

prejeli smo vaš dopis, v katerem navajate, da je zavod v mesecu decembru 2013 vložil tožbe na pristojno sodišče na vračilo preveč izplačanih zneskov plač. V izračun razlik, ki predstavljajo tožbene zneske niso bila upoštevana izplačila po Zakonu o načinu izplačila razlik v plači zaradi odprave tretje četrtine nesorazmerij v osnovnih plačah javnih uslužbencev, ki so bila izplačana februarja 2014. Prosite za napotilo, kako implementirati novelo ZSPJS-S glede na izplačane poračune tretje četrtine nesorazmerij.

V primerih, ko za vračilo preveč izplačanih zneskov plač že tečejo postopki pred pristojnim sodiščem delodajalec na podlagi prvega odstavka 6. člena ZSPJS-S ponudi javnemu uslužbencu oziroma funkcionarju sklenitev poravnave pod pogoji, ki jih 3. a člen zakona določa za sklenitev dogovora. Poravnava se lahko sklene za vračilo preveč izplačanih zneskov plač za obdobje zadnjih desetih mesecev pred prenehanjem izplačevanja višje plače, kot je določena v skladu z veljavnimi predpisi in kolektivnimi pogodbami, vendar znesek vračila ne sme presegati dvakratnika zakonito določene osnovne plače za polni delovni čas pred mesecem, ko se mu je plača začela izplačevati v skladu z veljavnimi predpisi in kolektivnimi pogodbami. Če je izpolnjen pogoj, da javni uslužbenec prejema osnovno plačo ali drug prejemek, ki je enak ali nižji od minimalne plače, lahko predlaga sklenitev poravnave, katere predmet bo odpust dolga. Delodajalec sklene poravnavo z vsebino odpusta dolga, če je osnovna plača ali drug prejemek zavezanca za plačilo dolga, v mesecu, v katerem poda predlog za odpust dolga (torej v mesecu, v katerem predlaga sklenitev poravnave z vsebino odpusta dolga), enak ali nižji od zneska minimalne plače.

V obdobje zadnjih desetih mesecev pred prenehanjem izplačevanja višje plače, kot je določena v skladu z veljavnimi predpisi in kolektivnimi pogodbami, se šteje zadnjih deset zaporednih mesecev. Razlika, ki jo mora vrniti javni uslužbenec v skladu z novelo ZSPJS-S, se izračuna na način, da se od plač, ki jih je javni uslužbenec prejel za obdobje zadnjih desetih mesecev pred prenehanjem izplačevanja višje plače (torej od previsokih plač) odštejejo plače, ki bi jih javni uslužbenec za navedeno obdobje v skladu s predpisi in kolektivnimi pogodbami moral prejeti (zakonite plače). Vsi poračuni plač (tudi izplačilo tretje četrtine), ki se ne nanašajo na obdobje zadnjih deset mesecev pred prenehanjem izplačevanja višje plače, na izračun razlike v plači, ki je predmet vračila po noveli ZSPJS-S, nimajo vpliva.

S spoštovanjem,

**Mojca RAMŠAK PEŠEC**

**GENERALNA DIREKTORICA**

Poslano:

* naslov